เครือปตท.เฟื่องฟูจากเมืองนอก
เครือ ปตท.เขย่าพอร์ตลงทุน นักวิเคราะห์เชียร์ PTTGC หลังยักษ์อินโดฯ ชวนผุดคอมเพล็กใหญ่
15 มี.ค. 2556

เครือ ปตท.เขย่าพอร์ตลงทุน นักวิเคราะห์เชียร์ PTTGC หลังยักษ์อินโดฯ ชวนผุดคอมเพล็กใหญ่ 
นักวิเคราะห์หลักทรัพย์ของบริษัทหลักทรัพย์หลายแห่งเชียร์ซื้อหุ้นบริษัท พีทีที โกลบอล เคมิคอล (PTTGC) โดยนักวิเคราะห์ธนชาตให้เป้าหมายถึง 100 บาท บล.ฟิลลิปแนะทยอยซื้อให้ราคา 84 บาท 
นักวิเคราะห์ธนชาต เปิดเผยว่า พีที เปอร์ตามิน่า ยักษ์ใหญ่ของอินโดนีเซีย เลือก PTTGC เป็นพันธมิตรร่วมทุนเพื่อก่อสร้างปิโตรเคมิคอลคอมเพล็กซ์ขนาดใหญ่ระดับโลกด้วยกำลังการผลิต มีนาฟทา แครกเกอร์ 1 ล้านตันต่อปี คาดว่าจะมีการลงนามความตกลงในเดือน เม.ย. และจะตั้งบริษัทร่วมทุนในปี 2556 คาดว่าจะดำเนินงานได้ภายในปี 2560 
“โครงการนี้จะเป็นแหล่งสร้างรายได้ และเพิ่มมูลค่า PTTGC ในระยะยาว เพราะการเติบโตของกำลังผลิตภายในประเทศไทยมีจำกัด รวมถึงราคาหุ้นที่ลดลงในปัจจุบัน ค่าการกลั่น และราคาผลิตภัณฑ์ และสเปรดนั้นแข็งแกร่งตั้งแต่ต้นปีที่ผ่านมา จึงเป็นโอกาสในการเข้าซื้อหุ้น” นักวิเคราะห์ธนชาต ระบุ
อย่างไรก็ตาม ประมาณการของ PTTGC ไม่มีการเปลี่ยนแปลง คาดว่ากำไรสุทธิต่อหุ้นจะเติบโต 11-15% ในปี 2556-2557 และให้อัตราผลตอบแทนเงินปันผลที่ 5% 
ด้านราคาหุ้น PTTGC ปรับตัวขึ้นแรง ถึง 74.25 บาท แต่ในช่วงบ่ายมีแรงขายทำกำไรส่งผลให้ราคาปิดเท่าวันก่อนที่ 72.50 บาท มูลค่าการซื้อขายสูง 1,324 ล้านบาท 
บริษัท ปตท.สำรวจและผลิตปิโตรเลียม หรือ ปตท.สผ. (PTTEP) เปิดเผยว่า บริษัทย่อยคือ ปตท.สผ. อินเตอร์เนชั่นแนล หรือ ปตท.สผ.อ. ได้ตกลงให้บริษัทย่อยของ Mitsui Oil Exploration Co., Ltd (MOECO) เข้าเป็นผู้ร่วมทุนในแปลงเอ็ม 3 ในสัดส่วน 20% โดยการเข้าร่วมทุนจะมีผลเมื่อได้รับการอนุมัติจากรัฐบาลสาธารณรัฐแห่งสหภาพเมียนมาร์ ขณะที่ ปตท.สผ.อ. จะยังคงเป็นผู้ดำเนินการและถือหุ้นสัดส่วน 80% ในแปลงเอ็ม 3 ซึ่งมีพื้นที่ 6,206 ตารางกิโลเมตร ตั้งอยู่ในอ่าวเมาะตะมะ